Diari Oficial de la Generalitat Valenciana


Sumari del DOGV 9638, del 13-07-2023 (2023/7198)

Acord de 23 de febrer de 2023, de la Direcció General del Sector Públic i Patrimoni, d'incoació del procediment per a la declaració administrativa d'herència intestada a favor de la Generalitat i l'adjudicació dels béns i drets de l'herència de María Cantó Jiménez i Diego Torres Morales.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9638

Data del DOGV
:   13-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/7198


Data del document
:   23-02-2023

Organisme emissor
:   Conselleria d'Hisenda i Model Econòmic

Tipus de document
:   Acord

Descriptors 

:   * Conselleria d'Hisenda i Model Econòmic

Acord de 23 de febrer de 2023, de la Direcció General del Sector Públic i Patrimoni, d'incoació del procediment per a la declaració administrativa d'herència intestada a favor de la Generalitat i l'adjudicació dels béns i drets de l'herència de María Cantó Jiménez i Diego Torres Morales. [2023/7198]  
Núm. d'expedient: EIP 345/2016.  
Causant: María Cantó Jiménez i Diego Torres Morales. DNI: \*\*\*\*013\*\* i DNI: \*\*\*\*353\*\*, respectivament.  
Lloc i data de la defunció: València, 29 desembre de 2008, i Serra, 13 d'octubre de 2008, respectivament.  
Últim domicili: Alaquàs.  
  
Antecedents de fet  
  
La Conselleria d'Hisenda i Model Econòmic va tindre coneixement pel Jutjat de Primera Instància núm. 4 de Torrent, del Procediment d'intervenció del cabal hereditari 787/2016, en què comunicava la defunció de María Cantó Jiménez i Diego Torres Morales.  
Amb data 7 d'octubre de 2016, es va dictar la resolució de la Direcció General del Sector Públic, Model Econòmic i Patrimoni per la qual s'ordenava l'inici del procediment d'investigació prèvia per a la declaració d'hereus abintestats previst en els articles 20 i següents de la Llei 33/2003, de 3 de novembre, de patrimoni de les administracions públiques.  
El jutjat que s'esmenta més amunt, en Procediment d'execució de títols judicials 439/2017, amb data 16 d'abril de 2019, adjunta el decret d'adjudicació en subhasta pública de l'immoble titularitat dels causants, i comunica l'existència de sobrant, concretat posteriorment per un import de 12.288,97 €.  
Igualment, remet a aquesta direcció general els certificats de defunció i de les últimes voluntats dels causants, en què consta la defunció de Diego Torres Moral el 13 d'octubre de 2008 i la de María Cantó Jiménez el 29 de desembre de 2008, tots dos sense haver atorgat testament.  
En la documentació aportada figuren les renúncies dels cridats a succeir en l'herència.  
Una vegada acreditat el seu empadronament a l'Ajuntament d'Alaquàs i com que no consten, en principi, més persones amb dret a heretar, amb data 15 de març de 2020 es va dictar per la directora general del Sector Públic i Patrimoni, l'acord d'incoació del procediment per a la declaració administrativa d'herència intestada a favor de la Generalitat i l'adjudicació dels béns i drets de l'herència de Diego Torres Moral i María Cantó Jiménez, que es va publicar en el Diari Oficial de la Generalitat Valenciana de 27 d'abril de 2020 i exposar en el tauler d'edictes de l'Ajuntament de València des de l'1 de juny al 2 de juliol de 2020, en el de Serra de l'11 de maig al 21 de juliol de 2020 i en el d'Alaquàs del 5 de juny al 5 de juliol de 2020.  
Una vegada investigat el cabal relicte, amb data 1 de febrer de 2023, es remet la proposta d'acceptació de l'herència dels causants a l'Advocacia General de la Generalitat, en què se sol·licita l'emissió d'informe preceptiu d'acord amb allò que es disposa en l'article 6.1 del Decret 20/2019, de 15 de febrer, del Consell, pel qual es regula el procediment per a la tramitació d'expedients d'herències intestades a favor de la Generalitat.  
Amb data 14 de febrer de 2023, es rep el citat informe, la consideració jurídica tercera del qual posa de manifest que si bé s'ha seguit la tramitació prevista en el decret regulador del procediment, aquest ha caducat, d'acord amb el que es disposa en el seu article 6.1, per ser la data d'inici el 15 març de 2020 i haver transcorregut el termini fixat en aquest precepte.  
Amb data 22 de febrer de 2023, se signa per la directora general de Sector Públic i Patrimoni la resolució de caducitat del procediment.  
  
De les actuacions prèvies resulta que no consta l'existència d'hereus testamentaris ni legítims, per la qual cosa procedeix l'inici del procediment administratiu dirigit a efectuar la declaració de la Generalitat com a hereua abintestada.  
Fonaments de dret  
  
En compliment del que preveu l'article 71.1.c Llei orgànica 5/1982, d'1 de juliol, d'Estatut d'Autonomia de la Comunitat Valenciana, l'article 43.3 de la Llei 14/2003, de 10 d'abril, de patrimoni de la Generalitat, l'article 2 del Decret 20/2019, de 15 de febrer, del Consell, pel qual es regula el procediment per a la tramitació d'expedients d'herències intestades a favor de la Generalitat i segons el que estableixen els articles 20 i següents de la Llei 33/2003, de 3 de novembre, de patrimoni de les administracions públiques, procedeix la incoació de l'expedient per a la declaració d'hereus abintestats a favor de la Generalitat respecte d'aquesta herència.  
  
Així, en l'exercici de les competències que m'atribueix l'article 9 del Decret 171/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic, i basant-me en el que disposen els articles 95.3 i 58 de la Llei 39/2015, d'1 d'octubre, del procediment administratiu comú de les administracions públiques, acorde:  
  
Primer  
Iniciar un nou procediment de declaració de la Generalitat com a hereua abintestada de María Cantó Jiménez i Diego Torres Morales per no haver-se produït la prescripció.  
  
Segon  
Incorporar els actes i els tràmits el contingut dels quals s'hagueren mantingut de la mateixa manera si no s'haguera produït la caducitat.  
  
Tercer  
Publicar aquest acord en el Diari Oficial de la Generalitat Valenciana, en la pàgina web d'aquesta conselleria i, durant el termini d'un mes, en els taulers d'anuncis dels ajuntaments corresponents a l'últim domicili de la causant, al del lloc de la defunció i on radiquen la major part dels seus béns.  
  
Quart  
Obrir el termini per a presentar al·legacions o qualsevol informació en relació amb els béns de la causant, o l'eventual existència d'hereus testamentaris o legítims. Qualsevol persona podrà presentar aquestes al·legacions o aportar documents o altres elements de judici en qualsevol moment anterior a la resolució del procediment.  
  
València, 23 de febrer de 2023. La directora general del Sector Públic i Patrimoni: Isabel Castelló García.